Cuneiform Tablet TC 1 19
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma {d}NIN.ŠUBUR-ba-ni-ma a-na a-mur-DINGIR qí-bi-ma mì-šu ša ta-áš-pu-ra-ni um-ma a-ta-ma a-šu-mì TÚG.ḪI.A ša iq-ri-bi₄-a mì-šu-um úz-ni lá ta-pá-té 3 ṭup-pé-a en-um-a-šur DUMU šu-{d}EN.LÍL ub-lá-kum 2 ṭup-pé-e šu-IŠTAR DUMU lu-zi-na ub-lá-kum a-šu-mì TÚG.ḪI.A lá-áp-tù-ni-kum a-ḫi a-ta eb-ri a-ta 2 ši-it-re-e ša lu-bu-ší 2 ší-it-re-e ša sà-áp-tí-ni 2 ši-it-re-e ša a-bar-ni-e šé-bi₄-lam-ma gi₅-im-lá-ni ù šu-ma a-ta lá tí-šu KI a-ḫi-im ù eb-ri-im li-qé-ma šé-bi₄-lam 2 šu-re-en₆ dam-qé-en₆ a-na li-tab-ší-a 2 sà-ap-tí-ni SIG₅-tim 10 du-ul-ba-tim ṣa-ḫe-er-tám iš-ra-am ù 1 pá-at-ra-am na-aṭ-ba-ḫa-am SIG₅ šé-bi₄-lá-ma gi₅-im-lá-ni ù a-ta mì-ma ša ḫa-áš-ḫa-tí-ni šu-up-ra-ma ù a-na-ku lu-šé-bi₄-lá-kum lu 5 lu 6 ku-ta-ni a qá-tí-a na-da-im a-na PUZUR₄-a-šur DUMU i-tur₄-DINGIR dí-in-ma a qá-tí-a li-ta-dí ù šu-up-ra-ma ší-im-šu-nu lu-šé-bi₄-lá-kum i-nu-mì a-na a-lim ta-li-ku 1 ma-na me-eḫ-ra-tim a-dí-na-kum um-ma a-ta-ma 1.5 ma-na KÙ.BABBAR i li-bi₄ i-dí-IŠTAR 1.66666 ma-na KÙ.BABBAR i li-bi a-šur-DUG šu-pur-šu-nu-tí-ma pá-ni-ú-ma ša ú-šé-ba-lá-ku-ni lu-šé-bi₄-lá ù KÙ.BABBAR li-qé a-ṣé-er i-dí-IŠTAR šu-pur-ma um-ma i-dí-IŠTAR-ma 7.5 GÍN KÙ.GI ḫa-bu-lá-ak-šum ù šu-ut na mu <gap> am ša 4 ma-na sí-pá-ri-im ù du uš ḫa-bu-lam mì-<gap> <big_gap> ú-šé-ba-lá-kum <big_gap> ri a-mur-DINGIR <big_gap> <gap>-a mì-ma lá i-dí-nam